橫山堂三章  其二
作者：葛立方
朝代：宋

paragraphs: 陽羨之水兮湍流喧豗，砅崖轉石兮萬壑殷雷。
瀨淺淺兮忽如瀉，畦碧綉兮溪罨畫。
橫山老人兮樂天無憂，聊臨睨兮夷猶。
擥芳茝兮大薄，搴杜若兮汀洲。
摹寫兮寶唾傳，悲壯兮又雙瑣。
沐髮兮何必咸池，濯吾纓兮水之湄。
乘月兮何必牛渚，繫吾舟兮水之浦。
吾之舟兮萬斛有餘，凌陽侯兮狎靈胥。
百尺揭兮帆席舉，撇旋捎濆兮無險阻。
傅說騎箕兮不可攀，留此舟兮橫山。